European Community on Computational Methods in Applied Sciences

**European Community on Computational Methods in Applied Sciences (ECCOMAS)** er en vitenskapelig organisasjon grunnlagt i 1993. Den samler 23 europeiske foreninger som driver med beregningsorienterte metoder innen vitenskap og teknologi. Organisasjonens mål er å fremme forskningssamarbeid mellom universiteter, forskningssentre og industri innen numeriske metoder og datasimuleringer iingeniørvitenskap og anvendt vitenskap.
ECCOMAS arrangerer en rekke vitenskapelige konferanser. Hovedkongressen, ECCOMAS Congress, finner sted annethvert år, og ble i 2022 arrangert i Oslo. Hvert år arrangeres i tillegg et titalls ulike tematiske konferanser.

## Priser
ECCOMAS deler ut tre medaljer, to priser til unge forskere og to doktorgradspriser:

* Euler-medaljen: Deles ut annethvert år for fremragende arbeid innen beregningsorientert faststoff- og strukturell mekanikk. Prisen premierer arbeid som fremmer forståelsen av matematisk teori og utvikling av metoder.
* Prandtl-medaljen: Deles ut annethvert år for fremragende arbeid innen numerisk fluidmekanikk. Prisen premierer viktige bidrag til teoriforståelse og utvikling av metoder.
* Ritz-Galerkin-medaljen: Ritz-Galerkin-medaljen er den høyeste utmerkelsen som tildeles av ECCOMAS, og deles ut hvert fjerde år. Prisen gis til personer som har stått for fremragende bidrag til beregningsorienterte metoder innen anvendt vitenskap i løpet av størstedelen av sin profesjonelle karriere.
* O. Zienkiewicz Young Investigator Award: Deles ut annethvert år til unge forskere som har gjort enestående arbeid innen beregningsorientert ingeniørvitenskap.
* J.L. Lions Young Investigator Award: Deles ut annethvert år til unge forskere som har gjort enestående arbeid innen beregningsorentert matematikk.
* Doktorgradspriser (årlig): PhD-prisen deles årlig ut til to doktorgradsstudenter som har forsvart sin doktorgradsavhandling i løpet av inneværende år. Alle som oppfyller dette kravet kan nomineres til prisen på nasjonalt nivå. Videre nominerer hver medlemsforening i ECCOMAS en av disse som offisiell kandidat.

### Tidligere prisvinnere

## Presidenter

* Jacques Périaux (1993–1996) 
* Oskar Mahrenholtz (1996–2000)
* Eugenio Oñate (2000–2004)
* Herbert Mang (2005–2009)
* Manolis Papadrakakis (2009–2013)
* Ekkehard Ramm (2013–2017)
* Michał Kleiber (2017–2021) 
* Ferdinando Auricchio (2021–2026) 
* Trond Kvamsdal (2026 – )

## Medlemmer
For å sikre et sterkt forskningsnettverk og bidra til forskning innen anvendt matematikk, informatikk og ingeniørfag, har ECCOMAS en rekke medlemsorganisasjoner i Europa. Det er også mulig å være medlem som privatperson.

## ECCOMAS Young Investigators Committee
ECCOMAS Young Investigators Committee (EYIC), en viktig komité innen ECCOMAS, og består av én representant fra hver nasjonale medlemsorganisasjon. Medlemmer av komiteen kan ikke være eldre enn 36 år på tidspunktet for nominering, og kan ikke overstige 40 år under medlemskapet.

Komiteen jobber primært med å fremme interessene og behovene til unge forskere innen anvendt matematikk, ingeniørfag og relaterte fagfelt, og arrangerer blant annet ECCOMAS Young Investigators Conference, som finner sted annethvert år. Konferansen samler doktorgradsstipendiater, postdoktorer, og unge forskere fra hele Europa, og er en viktig plattform for å presentere vitenskapelige arbeid og innovative ideer for et internasjonalt publikum.

I tillegg til vitenskapelig arbeid, jobber også EYIC med å fremme personlige nettverk og sosial interaksjon blant unge forskere. Under ECCOMAS Congress og EYIC arrangeres ulike sosiale arrangementer for å fasilitere utveksling mellom medlemmer og støtte utviklingen av langsiktige relasjoner. Gjennom sin stemme i ECCOMAS-styret spiller EYIC også en sentral rolle i å gi unge forskere en stemme og oppmuntre til aktiv deltakelse i å forme vitenskapens fremtid.

## Lenker

* Offisiell nettside

## Referanser